Bilist mistede kontrollen med sit køretøj i blød kurve og ramte ind i modkørende bil.

En 23-årig mand er kommet så alvorlig til skade efter en trafikulykke torsdag, at han er indlagt med livstruende kvæstelser på hospitalet i Aalborg. Ulykken skete ved 18-tiden på Ålborgvej nord for Skindbjergvej ved Dannerhøj syd for Flauenskjold. - Manden mister tilsyneladende kontrollen over sin bil i en blød kurve. Vi ved ikke om det skyldes for høj fart eller uopmærksomhed. Bilen kommer over i den modsatte vejbane og rammer med siden ind et modkørende køretøj med et ældre ægtepar, siger Carsten Kjær, vagtchef ved Nordjyllands Politi. Det ældre ægtepar, der ligeledes kommer fra lokalområdet, kom lettere til skade. De er ikke blevet indlagt. - Men det var heldigt sluppet, konstaterer vagtchefen. Begge biler fik store skader ved sammenstødet. Der var ingen vidner til ulykken.